Huvitav on siinjuures märkida, et põhimõtet, mida rakendatakse ühe raamatu erinevate osade puhul, pole kunagi pruugitud paljude raamatute korral ehk teisisõnu raamatukogudes. Kui raamatus eelneb ja järgneb igale peatükile alati kindel peatükk, siis kindlale raamatule ei eelne ega järgne tavaliselt ühte kindlat raamatut, välja arvatud vahest ainult mitmeköitelised teosed. Raamatukogus sisalduvad raamatud pole tavaliselt kunagi üheselt ning kindlalt järjestatud. Neid saab süstematiseerida mitmel erineval moel - nii temaatiliste kui ka alfabeetiliste kataloogide abil - ning muudel taolistel viisidel. Kes on aga vähegi raamatukogust raamatuid otsinud, on kindlasti märganud, et ükski neist süsteemidest pole täiuslik, sest ta ei sisalda kõiki võimalikke sisulisi viiteid erinevate raamatute vahel. Mõnikord jääbki vajaliku sisuga raamat üles leidmata, näiteks juhul, kui raamatu sisu ei kajastu otseselt ei pealkirjas ega ka temaatilises kataloogis.